Krav til arrangøren Det relevante bedes krydset af

1. Ansættelse af en sikkerhedsansvarlig

— Ansættelse af en sikkerhedsansvarlig med mandat til at koordinere og lede sikkerhedspolitikken.

— Den sikkerhedsansvarlige har fuldmagt til at træffe operationelle afgørelser vedrørende sikkerheden.

— Den sikkerhedsansvarlige skal kunne kontaktes hele tiden.

— Sikkerhedsforanstaltninger skal for så vidt angår aspekter, der vedrører arrangøren, træffes i samråd mellem de kompetente myndigheder og polititjenester og arrangørens sikkerhedsansvarlige.

2. Sikkerhedsnormer for infrastrukturen

— Stadioninfrastrukturen skal gøre det muligt at foretage en effektiv adskillelse af rivaliserende tilhængere, både ved indgangen og på selve stadion.

— Der må kun gøres brug af et stadion eller dele af et stadion, som opfylder de nationale og/eller internationale sikkerhedsnormer.

— Minimumssikkerhedsnormer:

— Stadionets ydergrænser i forhold til dets omgivelser er markeret med en indhegning, der er konstrueret til at forhindre enhver ukontrolleret indtrængen af personer, genstande eller materialer.

— Der skal være et tilstrækkeligt antal (nød)udgange, der ikke samtidig kan benyttes som indgange, og som giver effektiv garanti for sikkerheden, såfremt tilskuerne i forbindelse med en evakuering skal forlade stadionet eller bevæge sig i retning af banen.

— Stadionet og dets enkelte dele skal opfylde de nødvendige krav for så vidt angår brandsikring, styrke og strukturel stabilitet.

— En kommandocentral med plads til repræsentanter for hjælpe- og overvågningstjenesterne samt arrangøren er som koordinationspunkt under afviklingen af kampen udstyret med det nødvendige tekniske apparatur til kameraovervågning og et højtalersystem til henvendelse til tilskuerne. Kameraerne skal gøre det muligt at se enhver episode og identificere uromagerne.

— Stadionet er udstyret med hjælpeposter til ydelse af lægehjælp og råder over tilstrækkelige sanitære faciliteter i forhold til stadionets kapacitet.

— Der forefindes en passende adskillelse mellem rivaliserende tilhængere.

— På stadionet findes de nødvendige skilte og piktogrammer, som kan lede tilskuerne hen til nødudgangene og/eller de rette tribuner, som de har billet til.

— Ud fra stadionets sikkerhedskapacitet fastsættes der en maksimumskapacitet pr. tribune.

— Der skal foretages en regelmæssig vedligeholdelse af stadionet, og alle løse eller beskadigede dele samt alt affald og alle genstande, der kan bruges som kasteskyts, skal enten repareres eller fjernes.

— Tekniske installationer samt elektricitets- og gasinstallationer skal installeres og vedligeholdes i overensstemmelse med de gældende normer.

3. Indsættelse af stewarder

— Til modtagelse og ledsagelse af tilskuere kræves der et tilstrækkeligt antal behørigt ansatte og uddannede stewarder.

— Stewarderne udfører følgende opgaver:

— modtagelse og ledsagelse af tilskuere

— inspektion af stadionfaciliteterne før og efter kampen

— meddelelse af alle nyttige oplysninger til tilskuerne vedrørende tilrettelæggelsen, infrastrukturen og hjælpetjenesterne

— begrænset inspektion af beklædning og bagage, når rimelige grunde tilsiger dette, og det er muligt i henhold til gældende national lovgivning

— kontrol med, at det interne ordensreglement overholdes

— kontrol med, at tilskuerne ikke får adgang til områder, hvor de ikke må opholde sig

— de hjælper tilskuerne med at komme ubesværet ind og ud af stadion

— de gives hjælpetjenesterne og politiet alle oplysninger om tilskuere, som kan forstyrre den offentlige orden

— de træffer alle passende foranstaltninger, indtil hjælpetjenesterne og politiet kan gribe ind

— de træffer forebyggende foranstaltninger i enhver situation, som kan true den offentlige orden.

— Ved ansættelsen af stewarder skal det sikres, at de har de nødvendige fysiske egenskaber, og at de har den rette psykologiske profil til at udføre deres opgaver.

— Uddannelsen af stewarder bør omfatte følgende teoretiske og praktiske emner:

— tilrettelæggelse af og sikkerhedsprocedurerne i forbindelse med fodboldkampe

— den grundlæggende lovgivning og de grundlæggende regler, som finder anvendelse, herunder det interne ordensreglement

— kommunikationsteknikker

— overvågnings- og identifikationsteknikker

— adgangskontrolteknikker

— konfliktstyring

— førstehjælp og brandsikkerhed

— procedurer i forbindelse med evakuering af stadion

— samarbejde med hjælpetjenesterne og politiet

— et uddannelseskursus i forbindelse med visse kampe.

— Stewarderne skal med regelmæssige mellemrum deltage i efteruddannelseskurser, som vedrører udviklingen og eventuelle ændringer på ovennævnte områder.

— Stewarderne skal briefes før hver kamp. Denne briefing har til formål at give stewarderne de nødvendige oplysninger på baggrund af de særlige forhold, der kendetegner hver enkelt kamp.

— Stewarderne skal under udførelsen af deres opgaver være iført en fluorescerende yderbeklædning, hvorpå der står »Steward«, således at de kan skelnes fra de almindelige tilskuere.

— Arrangøren eller den kompetente myndighed kan gøre brug af det besøgende holds stewarder. Denne støtte er kun til gavn, hvis disse stewarder kan bidrage med noget ekstra. Denne ekstra gevinst vurderes ud fra en række kriterier, bl.a. om stewarderne har den nødvendige erfaring med udførelsen af deres opgaver og har kendskab til deres egne tilhængere.

4. Billetpolitik og -forvaltning

a) Billetpolitik

— Billetpolitikken er et vigtigt redskab til at fremme sikkerhed og orden på stadioner. Den sigter navnlig mod at adskille de rivaliserende tilhængere, at forhindre, at der lukkes for mange mennesker ind på stadion, og at styre strømmen af tilskuere samt at håndhæve stadionforbud, der tidligere er udstedt af en fodboldorganisation eller en anden kompetent instans.

— Når arrangørerne fastlægger en billetpolitik, skal de overholde EF's konkurrenceregler (Europa-Kommissionen vil ved anvendelsen af disse regler tage hensyn til faktorer vedrørende opretholdelsen af ro og orden og sikkerheden).

— Udgangspunkter:

— Tildelingen af billetter bør ske på en sådan måde, at tilhængerne af de spillende hold holdes adskilt fra hinanden.

— Billetfordelingspolitikken eller tildelingen af såkaldte »billetkvoter« mellem de deltagende lande bør afspejle efterspørgslen efter billetter blandt tilhængerne i de pågældende lande.

— Forsalget bør foregå på en sådan måde, at sortbørshandel og svig med billetter forebygges.

— Det må ikke være muligt for tilhængerne at købe billetter til en tribune på stadionet, som ikke er bestemt for dem.

— Billetterne skal indeholde oplysninger om billetindehaveren og om, hvor billetten er købt, hvilken kamp den er til, og hvilken siddeplads der er tildelt, med andre ord hele billettens historie.

b) Billetforvaltning

— Billetpolitikken bør udmøntes i praksis i billetforvaltningen, der karakteriseres af følgende:

— adskillelsen af tilhængerne sker ved en streng billettildeling af siddepladser eller ståpladser til separate rivaliserende tilhængergrupper. Dette betyder, at det er det hold, som tilhængeren støtter, og/eller tilhængerens nationalitet, der bestemmer, hvilken plads der tildeles på stadion

— billetpolitikken bør være udformet således, at tildelingen af billetter og dermed adskillelsen af de rivaliserende tilhængere ikke kan omgås ved en eller anden form for overdragelse af billetten

— kapacitetsoverskridelse forhindres ved at sikre, at det er stadionets infrastruktur, der bestemmer, hvor mange billetter der udbydes til salg. Også en indsats mod falske eller forfalskede billetter vil forebygge kapacitetsoverskridelse

— hvis det under bestemte omstændigheder ikke er muligt at adskille tilhængerne, bør der træffes alternative sikkerhedsforanstaltninger for de pågældende tribuner som f.eks. forstærket kameraovervågning, indsættelse af flere stewarder, særskilte indgange mv.

— Det grundlæggende udgangspunkt er, at adgangskapaciteten for hvert stadion fastsættes på grundlag af en risikoanalyse, og at ikke alle pladser sælges. Det er nødvendigt med en vis frimargen for at kunne skaffe plads til tilhængere med billetter til en forkert tribune, hvilket bestemmes ud fra det hold, som tilhængeren støtter, og/eller tilhængerens nationalitet.

— Tilskuerstrømmen i og omkring stadionet styres ved hjælp af en passende opdeling af stadionet i genkendelige tribuner og gennem relevant skiltning.

— Håndhævelsen af stadionforbud sker gennem de foranstaltninger, der træffes i forbindelse med anmodninger om billetter og fordelingen af billetter, og eventuelle foranstaltninger til bekæmpelse af enhver form for overdragelse af udstedte billetter.

— En registrering foretaget af arrangøren som led i billetforvaltningen, er en vigtig oplysningskilde for arrangøren, ledelsen og politiet.

— Billetforvaltningen er centreret om adgangen til stadion og omfatter:

— fremstillingen af billetter

— fordelingen af billetterne

— adgangskontrollen.

Gennemførelse:

A. Billetten bør opfylde følgende strenge kvalitetskrav:

— angivelse af oplysninger om kampen og stadionet

— adfærdsregler for tilhængerne

— betingelserne for adgang til og ophold på stadionet på tilhængernes eget sprog

— navnet på indehaveren og sælgeren/distributøren

— i princippet er køberen af billetten også den endelige bruger

— billetten bør være sikret mod forfalskning

— billetten ledsages af en informationsfolder, hvori arrangøren anfører:

— hvilke genstande det er forbudt at medbringe på stadion

— at det er forbudt at medbringe alkoholholdige drikkevarer og/eller narkotika på stadion

— at der vil blive grebet ind over for kastning af fyrværkeri eller andre genstande på stadion

— at der vil blive grebet ind over for enhver form for fornærmende eller racistisk adfærd

— at det kan medføre bortvisning fra stadion, hvis man optager en siddeplads, der ikke stemmer overens med billetten

— at tilskuerne til kampene skal indvillige i at lade sig kropsvisitere ved indgangen til stadion, og at de ved forevisning af billetten er forpligtet til at legitimere sig, hvis de bliver bedt om det.

B. Der stilles følgende krav til fordelingen af billetterne:

— Arrangøren bekendtgør i oplysningskampagner de officielle salgssteder og salgsmetoder og opfordrer kraftigt offentligheden til ikke at købe billetter andre steder med en advarsel om, at der i distributionssystemet ikke er plads til sortbørshandel.

— Arrangøren skal løbende kontrollere, hvor mange billetter hvert land og hver distributør ligger inde med.

— De disponible billetter bør distribueres til målgrupper på en sådan måde, at såvel den brede offentlighed som tilhængerne af de deltagende hold kan få tilstrækkelige billetter på rimelig vis og i den udstrækning, EF's konkurrenceregler tillader det.

— Arrangøren skal pålægge de nationale organisationer i lande med et utilstrækkeligt salg pligt til at tilbagelevere billetter.

— Arrangøren skal pålægge den officielle distributør pligt til at tilbagelevere usolgte billetter.

— Arrangøren bør have in mente, at distribution og salg af billetter i trancher gør det lettere at styre salgsprocessen. Arrangøren bør stille krav til arrangørernes troværdighed.

— I tilfælde af uregelmæssigheder bør arrangøren til enhver tid have ret til at gribe ind i distributionsprocessen.

— Arrangøren bør pålægge distributøren en oplysningspligt, så distributøren meddeler arrangøren, hvordan billetsalget forløber, og om muligt oplyser rejseruter og indkvarteringssteder.

— Hvis anmodninger om billetter ikke udelukkende behandles inden for det nationale forbund eller tilskuerens/tilhængerens egen fodboldklub, oplyser køberen, hvilket hold vedkommende støtter. Dette kan tages i betragtning ved den endelige tildeling af billetter af hensyn til den offentlige orden og sikkerhed.

— Billetterne må ikke kunne overdrages.

— Personer, som er pålagt et stadionforbud, kan ikke få billet.

— Der finder intet billetsalg sted på kampdagen.

— Køberne kan højst få to billetter. Billetter udstedes på navn.

— Den endelige udlevering af billetterne finder sted så sent som muligt (omvekslingsbeviser/vouchers).

— Arrangøren skal garantere, at den person, i hvis navn billetten er udstedt, i sidste ende får sin billet.

C. Der stilles følgende krav til en passende adgangspolitik og -kontrol:

— Arrangøren oplyser på forhånd tilskuerne om, hvem der vil blive lukket ind på stadionet, og hvem der vil blive afvist.

— Personer, som er pålagt et stadionforbud, vil under ingen omstændigheder blive lukket ind.

— Tilskuere, som er tydeligt berusede, vil ikke blive lukket ind.

— Tilskuere vil ikke blive lukket ind, hvis de medbringer genstande, som kan være til fare for sikkerheden og/eller ro og orden på stadion.

— Tilskuerne vil ikke blive lukket ind, hvis de medbringer genstande, som på en eller anden måde er udtryk for politiske mål, diskrimination, racisme eller fornærmende holdninger.

— Adgangskontrollen skal være af høj kvalitet og omfatte kropsvisitering og håndhævelse af stadionforbud.

— En smidig adgangskontrol bør modvirke lange køer.

— Ved adgangskontrollen bør det overvåges, at der ikke kommer for mange tilskuere ind på de forskellige tribuner på stadionet.

— Hvis der benyttes automatiske adgangssystemer, skal disse opfylde høje krav til pålidelighed og kontinuitet.

c) Akkreditering

— Ud over billetpolitikken udgør akkrediteringsstrategien et af de centrale elementer for sikkerheden på stadion. Akkrediteringssystemet skal hindre kapacitetsoverskridelse og gøre det muligt at forvalte tilskuerstrømmen og styre større menneskemængder.

Gennemførelse:

— Et akkrediteringsbevis udstedes kun til personer, som skal udføre en bestemt opgave i et begrænset område af stadion, og det udstedes kun for dette område.

— Et akkrediteringsbevis giver ikke i sig selv ret til en siddeplads på stadion.

— Akkrediteringsbeviser kan ikke overdrages.

— Akkrediteringsbeviser skal være sikret mod forfalskning.

5. Det interne ordensreglement — bortvisning på civilretligt grundlag

— Der udarbejdes et skriftligt internt ordensreglement. Det interne ordensreglement omfatter arrangørens regler og omhandler som et minimum forbudte genstande og forbudt adfærd samt bestemmelser om aflevering af genstande.

— Tilskuerne oplyses tydeligt og kontinuerligt om det interne ordensreglement.

— Der træffes de nødvendige foranstaltninger til at gennemføre det interne ordensreglement og kontrollere dets håndhævelse.

— Der udarbejdes bestemmelser om bortvisning på civilretligt grundlag. Denne bortvisning pålægges personer, hvis handlinger eller adfærd er i modstrid med det interne ordensreglement.

— Der træffes de nødvendige foranstaltninger til at gennemføre en bortvisning på civilretligt grundlag og kontrollere, at denne bortvisning overholdes.

6. Udarbejdelse af en eller flere aftaler (1)

— Arrangøren af en national eller international fodboldkamp indgår en aftale om sine forpligtelser med de berørte myndigheder, politiet og hjælpetjenesterne. Denne aftale gør det muligt at fastlægge arrangørens forpligtelser i kontraktform og gøre dem juridisk bindende.

— Aftalen udarbejdes inden en rimelig frist før kampen, turneringen eller konkurrencen og indeholder arrangørens forpligtelser og ansvar.

— Aftalen omfatter mindst følgende bestemmelser

— det maksimale antal tilskuere, som kan få adgang til stadion

— bestemmelser om stadionets sikkerhedsnormer

— den nødplan og evakueringsplan, der finder anvendelse

— en plan over stadionet

— aftaler indgået om arrangørens forpligtelser og ansvar, navnlig med hensyn til billet- og akkrediteringspolitikken, indsættelsen af stewarder, aftaler om kameraovervågning, alkoholpolitik, aftaler om forbudte genstande, aftaler om udveksling af oplysninger mellem arrangøren (navnlig alle oplysninger til politiet om tidsplanen for fodboldkampe på internationalt plan (turnerings- eller venskabskampe), hvilket indebærer et samråd, inden datoen for kampen fastsættes) osv.

7. Lokalt aftalememorandum

— Arrangøren af en national eller international fodboldkamp og alle berørte parter, herunder politiet, de lokale myndigheder, fanklubberne, de lokale beboere (eller deres foreninger) og transportselskaberne, indgår et lokalt aftalememorandum, der sigter mod at opbygge et gensidigt tillidsforhold mellem alle parter.

— Det løbende aftalememorandum garanterer således sikkerheden for alle tilhængere, de lokale beboere og andre berørte parter, såvel inden for som uden for stadionet.

— Det lokale aftalememorandum omfatter følgende bestemmelser:

— fastsættelse af visse betingelser for medlemskab af en fanklub eller organisation: Manglende overholdelse af disse betingelser vil føre til eksklusion af fanklubberne og til forbud mod adgang til stadion for de pågældende personer

— fremme af forsalg af billetter

— en tydelig og konkret beskrivelse af, hvordan man tackler problemer i tilfælde af manglende overholdelse af sikkerhedsnormerne, idet der eventuelt angives alternative sikkerhedsnormer

— udveksling af oplysninger om tilhængernes opholdssteder, deres intentioner og vaner

— formulering af løsninger på de lokale beboeres og omkringboendes problemer

— indgåelse af aftaler med de berørte transportselskaber.